Ministerstvo kultúry
Slovenskej republiky
	                                          		
                                                                                   Bratislava 30. 9. 2011
								Číslo: MK-2717/2011-10/13457

R O Z H O D N U T I E

Ministerstva kultúry Slovenskej republiky
o zmene a doplnení zriaďovacej listiny
Slovenskej  knižnice pre nevidiacich Mateja Hrebendu so sídlom v Levoči

Ministerstvo kultúry Slovenskej republiky podľa § 21 zákona č. 523/2004 Z. z.  o rozpočtových pravidlách verejnej správy a o zmene a doplnení niektorých zákonov v znení neskorších predpisov

mení a dopĺňa

Rozhodnutie Ministerstva kultúry Slovenskej republiky o vydaní zriaďovacej listiny Slovenskej  knižnice  pre nevidiacich Mateja Hrebendu so sídlom v Levoči č. MK 400/99-1 z 1. januára 1999 takto:

1.	V celom texte sa z názvu organizácie vypúšťajú slová „so sídlom“.

2.	Článok I ods. 1 a 2 znejú:

„1)  	Slovenská knižnica pre nevidiacich Mateja Hrebendu v Levoči (ďalej len „knižnica“) pôsobí v oblasti šírenia informácií nevidiacim, slabozrakým a  inak zdravotne postihnutým v rozsahu odôvodnenom ich zdravotným postihnutím s cieľom zabezpečiť ich kultúrne potreby, záujem o vzdelávanie a uľahčiť ich pracovné a spoločenské uplatnenie. 

2)	Knižnica plní najmä tieto úlohy:
a)	buduje, spracováva, uchováva, ochraňuje a sprístupňuje špecializovaný knižničný fond, 
b)	poskytuje komplexné knižnično-informačné služby nevidiacim, slabozrakým a  inak zdravotne postihnutým v rozsahu odôvodnenom ich zdravotným postihnutím,
c)	pôsobí ako koordinačné, bibliografické, metodické a vzdelávacie centrum   pre nevidiacich, slabozrakých a inak zdravotne postihnutých v Slovenskej republike, 
d)	spracováva dokumenty do Braillovho písma, zväčšeného typu čiernotlačového písma, zvukových nahrávok, digitálnych textov a reliéfnej grafiky (ďalej len „špeciálne formy“), 
e)	vydáva a vyrába periodické a neperiodické publikácie v špeciálnych formách a distribuuje ich:
-	knižniciam poskytujúcim knižnično-informačné služby nevidiacim, slabozrakým a inak zdravotne postihnutým v rozsahu odôvodnenom ich zdravotným postihnutím,
-	inštitúciám a organizáciám pre nevidiacich, slabozrakých a inak zdravotne postihnutých,
-	nevidiacim, slabozrakým a inak zdravotne postihnutým v rozsahu odôvodnenom ich zdravotným postihnutím v Slovenskej republike i v zahraničí,  
f)	zhromažďuje, ochraňuje, vedecky a odborne spracováva, využíva a sprístupňuje dokumenty o slepeckom hnutí v Slovenskej republike,
g)	je konzervačnou knižnicou Slovenskej republiky,
h)	za odplatu v súlade s osobitným predpisom poskytuje a distribuuje výrobky  a pomôcky pre nevidiacich a slabozrakých, ktoré súvisia s produkciou knižnice,
i)	spolupracuje s podobnými inštitúciami pre nevidiacich a slabozrakých a inak zdravotne postihnutých v zahraničí,
j)	vykonáva správu majetku štátu zvereného jej do správy, ktorý sa využíva na dočasné prechodné ubytovanie osôb podieľajúcich sa na činnosti knižnice v rámci predmetu jej hlavnej činnosti alebo v súvislosti s ním,
k)	v súlade s osobitnými právnymi predpismi plní ďalšie úlohy, ktorými ju zriaďovateľ poverí.“.

3)	V Článku IV ods. 1 znie:
„1)	Štatutárnym orgánom knižnice je riaditeľ, ktorého vymenúva na základe výberového konania a odvoláva minister kultúry Slovenskej republiky.“.

4)	Toto rozhodnutie nadobúda účinnosť 1. októbra 2011.

  Daniel K r a j c e r
     minister kultúry
Slovenskej republiky